recursal/SuperWikiNEXT-32B huggingface dataset:
**שמעון אליעזר שצמילר** (נולד ב-10 באוקטובר 1942) הוא כימאי ישראלי. בשנים 1973–1998 נמנה עם הסגל האקדמי של בית הספר לכימיה באוניברסיטת תל אביב, ובשנים 1998–2009 שימש פרופסור מן המניין באוניברסיטת אריאל בשומרון והוא פרופסור אמריטוס שם.

ביוגרפיה
--------

שמעון שצמילר נולד ב-1942 בנשר, בן להניה ואהרון שצמילר. אביו עלה ב-1929 מסרביה ואמו עלתה ב-1933 מגליציה. הוריו עברו מחיפה לנשר בשנת 1938. בבית ספר יסודי למד בבית הספר לילדי עובדים בנשר ששכן ליד מפעל נשר למלט. בשנת 1960 סיים את לימודי התיכון בבית חינוך תיכון חיפה. התגייס לצה"ל במסגרת העתודה האקדמית, ובשנת 1964 קיבל תואר ראשון בכימיה בהצטיינות מהטכניון. בשנים 1964–1967 שירת בצה"ל כקצין תותחנים בפיקוד הצפון. זמן קצר לאחר שחרורו נקרא לשירות מילואים במלחמת ששת הימים, כקצין תותחנים בחזית הסורית. לאחר המלחמה התחתן עם שושנה מאירוביץ' ולהם שלושה ילדים. ב-1968 קיבל תואר שני בכימיה אורגנית מהטכניון, ובשנת 1971 קיבל שם תואר דוקטור לכימיה, על מחקר שעסק בסינתזה של ג'יברלין. ב-1971 הצטרף לקבוצה של פרופ' אלברט אשנמוסר (אנ') במכון הטכנולוגי של ציריך (ETH), כפוסט דוקטורט. כאשר פרצה מלחמת יום הכיפורים באוקטובר 1973 חזר לישראל כדי להילחם כקצין תותחנים בחזית הסורית. באותה שנה קיבל משרת מרצה באוניברסיטת תל אביב. הקבוצה שלו פיתחה מתודולוגיות סינתטיות הכוללות כלורו-ניטרונים, ומוצרי ביניים קרבוניליים ייחודיים, כגון 2-אצטיל קטיונים ונגזרות חנקן של קרבוניל. הם גילו תגובות אמידציה עם גזע מינימלי, מה שהניב אנטיביוטיקה פנטפפטידים. רבים מתלמידיו הפכו למדענים עצמאיים בתעשיית התרופות הישראלית. שצמילר גר בנשר עד 1975, ואז עבר לכפר סבא.

היה פרופסור אורח באוניברסיטת היידלברג, שבה שיתף פעולה עם פרופ' ריצ'רד ניידליין על כימיה תרופתית, ובאוניברסיטת יוהנסבורג. בשנים 1984–1990, בשבתון ובביקורים מרובים במעבדה לביולוגיה מולקולרית של דופונט בווילמינגטון, דלאוור, הוא עבד עם ד"ר פט קונפאלון על סינתזת תרופות, מה שמוביל לסינתזות חדשות של לוסרטן לטיפול ביתר לחץ דם וסוסטיבה לטיפול באיידס.

בשנים 1990–1996 עבד בתמי, קמפוס המחקר של כימיקלים לישראל בע"מ (כיל), כמנהל מחקר וראש החטיבה האורגנית. הוא הציג פרויקטים ומוצרים חדשים, כגון מעכבי אש לפלסטיק, תוך שיתוף פעולה עם תרכובות ברום בע"מ. הוא גם הקים את חטיבת נובוטייד בשיתוף פעולה עם חברת טבע לפיתוח פפטידים טיפוליים. בשנת 1995, לאחר שנים רבות של שירות כקצין תותחנים, הוא שוחרר בדרגת אלוף-משנה במילואים.

בשנים 1993–1996 כיהן כנשיא החברה הישראלית לכימיה.

בשנת 1998, כאשר מכללת יהודה ושומרון באריאל (כיום אוניברסיטת אריאל בשומרון) פתחה את המחלקה למדעי הכימיה, מונה ליו"ר הראשון שלה. הוא יצא לפרישה מוקדמת מאוניברסיטת תל אביב עבור המשימה הזו, גייס כספים, השיג ציוד מדעי, וגייס סגל וסטודנטים לתארים מתקדמים. הוא הקים תוכנית שיתוף פעולה עם מדענים מאוניברסיטת בר-אילן להנחיה משותפת של סטודנטים לתארים מתקדמים באריאל. בשנת 2009 פרש לגמלאות כפרופסור אמריטוס.

קישורים חיצוניים
----------------

ויקישיתוף מדיה וקבצים בנושא **שמעון שצמילר** בוויקישיתוף
* שמעון שצמילר, ברשת החברתית LinkedIn
* שמעון שצמילר, באתר ResearchGate
* שמעון שצמילר, באתר Academia.edu
* פרופ' שמעון שצמילר, באתר של אוניברסיטת אריאל בשומרון (באנגלית)

* Rami Krieger, Profile of Prof. Shimon Shatzmiller, The Israel Chemist and Chemical Engineer, Issue 6, July 2020, pp. 52-55

הערות שוליים
------------

1. ↑  רשימת מקבלי התארים מוסמך למדעים, אינג'ינר ודוקטור - בטכניון, דבר, 7 במאי 1969
2. ↑  מקבלי תארים בטכניון בחיפה, דבר, 3 ביולי 1972
**הרברט "הרבי" רוברטס** (אנגלית: **Herbert "Herbie" Roberts**;‏ 19 בפברואר 1905 - 19 ביוני 1944) היה כדורגלן אנגלי.

קריירה
------

רוברטס נולד באוסווסטרי שבשרופשייר, ושיחק במועדון החובבני המקומי אוסווסטרי טאון, במקביל לעבודתו כשוטר. רוברטס היה קשר ימני גבוה ושקט, וחתם של חוזה מקצוען בארסנל של הרברט צ'פמן בדצמבר 1926, תמורת 200£. משחקו הראשון בארסנל היה נגד אסטון וילה ב-18 באפריל 1927, אך במשך שתי העונות הראשונות שלו במועדון הוא השתתף רק בחמישה משחקים.

פריחתו של רוברטס החלה כאשר צ'פמן העביר אותו לעמדת הקשר המרכזי במקום ג'ק באטלר. צ'פמן והקפטן צ'ארלי באקן פיתחו עבור ארסנל את מערך ה-WM, ותפקידו של רוברטס היה לשמש כקשר המרכזי ה"עוצר" את הכדור במרכז ההגנה; הייתה זו טקטיקה חדשנית ביחד למקובל באותה תקופה. עמדתו של רוברטס נוצרה כתגובה לשינויים בחוק הנבדל שנכנסו לתוקף ב-1925, ותוך זמן קצר הפכה לנפוצה בכל הכדורגל האנגלי. בתקופה שבה רוברטס החל לשחק כקשר מרכזי הוא ספג ביקורת והאשמות מאוהדי המועדונים היריבים על כך שהוא משחק בסגנון שלילי מדי.

מספר המשחקים שבהם רוברטס שיחק היה גדול יותר בעונת 1928/1929 ולאחריה, אך הוא החמיץ את גמר גביע ה-FA של עונת 1929/1930 בגלל פציעה. החל מעונת 1930/1931 הוא הפך לקשר המרכזי הבכיר של ארסנל, ושיחק ביותר מ-30 משחקים בכל עונה עד 1936/1937. בתקופה זו הוא זכה עם ארסנל בארבע אליפויות ובגביע FA ראשון בקריירה שלו ב-1935/1936 (הוא שיחק במדי ארסנל בהפסד בגמר של 1931/1932). בתקופה זו הוא גם ערך את הופעתו היחידה במדי נבחרת אנגליה, במשחק נגד נבחרת סקוטלנד ב-28 במרץ 1931.

הקריירה הארוכה והמוצלחת של רוברטס בארסנל נקטעה בפתאומיות בתחילת עונת 1937/1938, לאחר שהוא שבר את רגלו במשחק נגד מידלסברו ונאלץ לפרוש. המועדון זכה באותה עונה באליפות החמישית בתולדותיו, אך כיוון שרוברטס הספיק להשתתף ב-13 משחקים היה חסר לו משחק אחד על מנת להיות זכאי לקבל את המדליה המוענקת לשחקני המועדון שזכה באליפות. הוא השתתף במדי ארסנל ב-335 משחקים, והבקיע בהם 5 שערים.

לאחר פרישתו הוא עבד כמאמן כושר בארסנל. כאשר פרצה מלחמת העולם השנייה הוא התגייס לרובאים המלכותיים, ושירת בדרגת לוטננט. הוא מת בתפקידו בגיל 39 כתוצאה משושנה שוטה; הוא היה ככל הנראה השחקן המפורסם ביותר מבין תשעת שחקני ארסנל שמתו בזמן המלחמה.

לקריאה נוספת
------------

* Harris, Jeff & Hogg, Tony (ed.) (1995). Arsenal Who's Who. Independent UK Sports. מסת"ב 1-899429-03-4

הערות שוליים
------------

1. ↑  מחלה זיהומית הנגרמת על ידי החיידק Streptococcus pyogenes

קישורים חיצוניים
----------------

* פרופיל, באתר Transfermarkt

|  |  |
| --- | --- |
| בקרת זהויות עריכת הנתון בוויקינתונים | 
* CWGC: 2432814

 |
**אבשלום קווה** (נולד ב-1946) הוא סופר, עיתונאי ותמלילן.

ביוגרפיה
--------

קווה נולד ברעננה, המככבת ברבים מסיפוריו, לבלומה, תופרת במקצועה, וליעקב, פועל יומי, ילידי פולין שעלו ארצה במסגרת העלייה החמישית.

קווה לא השלים את לימודיו בבית הספר התיכון, אך סיים תואר ראשון בחוג להיסטוריה כללית באוניברסיטה העברית בירושלים. שרת בנח"ל,בצנחנים ובתותחנים. נפצע בשירות מילואים בחטיבת הצנחנים. בעבר היה חבר קיבוץ נתיב הל"ה שבעמק האלה. בין השנים 1968 ל-1974 חי חיי נדודים: עשה שבע שנים בצי הסוחר כצוער, חובל שלישי ושני ושוטט ברגל וברכב ברחבי אירופה ואנגליה. מאוחר יותר שימש כמורה לתולדות הציונות בבית ספר תיכון וכחבר במערכת על המשמר. באינתיפאדה הראשונה נכלא בבתי כלא צבאיים בגין סירוב לשרת בשטחים. ב-1988 היה חלק ממשלחת אנשי שמאל ישראליים שעמדה להפליג על "ספינת השיבה" של אש"ף מקפריסין לישראל, בטרם פוצצה. 

ב- 2002 הופיע קובץ סיפוריו הראשון "בושות", זכה בפרס ראש הממשלה לסופרים עבריים לשנת 2003, והיה מועמד לפרס ספיר באותה שנה. ב-2004 יצאו לאור שני ספרים פרי עטו: קובץ הסיפורים "לולאות", ורומן "המרפסת" (עם-עובד, הספרייה לעם). ספרו "הים הזקוף - סיפורי ספינות ומלחים" יצא בשנת 2006 בסדרת "מסעות" בהוצאת עם-עובד. "מוזיקה לסרטים" יצא בשנת (2011) בסדרת "הכבשה השחורה" בקיבוץ המאוחד. סיפוריו פורסמו בכתבי עת ובספרים שראו אור בארצות הברית,אנגליה ודרום אמריקה. 

באחרונה החל לשתף פעולה עם המלחין והזמר אריק זנטי. באלבום שיריו הקרוב יכללו שירים שכתב קווה.
קווה מפרסם מאמרים בביטאון המקוון הגדה השמאלית.

אחיו הוא הבמאי יהודה קווה.

ספריו
-----

* **בושות**, הוצאת הקיבוץ המאוחד, 2002
* **אחוזת מחול: יהודית ארנון ולהקת המחול הקבוצית: פרקי חיים** מורשת, 2003
* **לולאות**, הוצאת הקיבוץ המאוחד, 2004
* **המרפסת**, עם עובד, 2004
* **הים הזקוף: סיפורי ספינות ומלחים**, עם עובד, 2006
* **מוזיקה לסרטים**, הוצאת הקיבוץ המאוחד, ספרי סימן קריאה, 2011

קישורים חיצוניים
----------------

* רשימת הפרסומים של אבשלום קווה, בקטלוג הספרייה הלאומית

* אבשלום קווה, ב"לקסיקון הספרות העברית החדשה"
* אבשלום קווה, ב"לקסיקון הקשרים לספרות ישראלית"
* אבשלום קווה, בלקסיקון "העין השביעית" לתקשורת ועיתונות
* מאמרים מאת אבשלום קווה באתר הגדה השמאלית
* סרטונים אבשלום קווה, במיזם "סופרים קוראים" של מרכז הספר והספריות בישראל
* נרי ליבנה, הפולניות כמצב נפשי, באתר הארץ, 26 בנובמבר 2002
* אבשלום קווה, שיר תשובה לרב חובל, באתר הארץ, 12 באפריל 2011

הערות שוליים
------------

1. ↑  אסתי, בושות- אבשלום קווה, באתר ynet, 6 באוקטובר 2004
2. ↑  ביקורת: יוסי פלס, תוחלת וסחוס חומלים על ביג תוכעס ופופצ'ה, באתר הארץ, 25 באוגוסט 2005  
אריאנה מלמד, איך נפלו גיבורים, באתר ynet, 4 באוגוסט 2004
3. ↑  ביקורת: עילית קרפ, זלמה זהובל המבלבלת בין אקונומיקה לארוטיקה, באתר הארץ, 6 ביוני 2011

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007307515605171
* BnF: cb146179364 (data)
* GND: 132487071
* ISNI: 0000 0000 7843 7924
* LCCN: no2002102586
* VIAF: 264201
* WorldCat: lccn-no2002102586

 |
שיקו בוארקי, מחבר הספר
**חלב שנשפך** (בפורטוגזית: **Leite Derramado**) הוא רומן שנכתב על ידי הסופר והמוזיקאי הברזילאי שיקו בוארקי, בשנת 2009, והתפרסם בעברית בשנת 2017 בתרגומה של אראלה טלנברג לרר, בהוצאת חרגול.

עלילה
-----

אדם זקן בשם אאולליו ד'אסומפסאו מאושפז בבית חולים, ומתוך מיטת חוליו הוא מציג את ההיסטוריה של משפחתו. את תולדותיה וחייו הוא מבטא במונולוג אותו הוא מפנה אל בתו, אל האחיות המטפלות בו ובכלל לכל מי שיקשיב לו. את ימיו האחרונים הוא מקדיש להעלאת זכרונות.
מחשבותיו אינן רצופות ולא תמיד הוא בטוח היכן הוא נמצא ועם מי הוא מדבר.
הוא מתגעגע אל אשתו, מטילדי, ממנה נפרד לפני שנים רבות ואל התקופה בחייו בה היה חלק מהחברה הגבוהה של ריו דה ז'ניירו.
הוא מתאר את תולדות משפחת אביו, המשתייכת למשפחה ברזילאית מסורתית ואמידה. הסאגה המשפחתית מאופיינת על ידי דקדנטיות על רקע ההיסטוריה הברזילאית במאתיים השנים הקודמות. תיאור משפחתו מתחיל בזכרונותיו אודות סבו שהיה "אשיות חשובה בתקופת האימפריה" ועד ימיו הוא.

תוך סקירת חייו על פי זכרונותיו, באופן לא מסודר, נחשפים בסיפור השינויים החברתיים, הכלכליים והפוליטיים אשר התחוללו בברזיל במאות ה-19 וה-20.

> 
> הזיכרון הוא אכן תוהו ובוהו גדול, אבל הכל נמצא שם בפנים: אם רק יפשפש בו מעט, בעליו ימצא שם כל מיני דברים. אבל מישהו מבחוץ לא צריך להכניס את האף שלו, כמו המנקה שמסלקת את כל הניירת כדי לנקות את האבק במשרד. או כמו בתי שרוצה לארגן את הזיכרון שלי בסדר שנח לה, סדר כרונולוגי, סדר אלפביתי, או פי נושאים.
> 
> 
> 
> 

> 
> אם ככל שאנחנו מזדקנים אנו נוטים לחזור שוב ושוב, מילה במילה, על אותם אירועים נושנים, אין זה כתוצאה מעייפות הנפש, אלא כתוצאה מעודף תשומת לב. למען עצמו בלבד חוזר האדם הזקן שוב ושוב על אותו הסיפור, כאילו הוא משכפל אותו למקרה שעקבותיו של הסיפור יאבדו.
> 
> 
> 
>

פרסים והכרה
-----------

* הספר הטוב ביותר לשנת 2009
* São Paulo Prize for Literature 2010
* הספר ראה אור בתמיכת משרד התרבות הברזילאי/קרן הספרייה הלאומית של ברזיל

קישורים חיצוניים
----------------

* עמוד הספר באתר הוצאת חרגול
* פרס סאו פאולו לספרות לשנת 2010
* אתר למנויים בלבד ננו שבתאי, "חלב שנשפך": אפילו על ערש דווי הגיבור לא רוצה לגלות מדוע נעלמה אהובתו, באתר הארץ, 18 בספטמבר 2017
* **חלב שנשפך** (הספר בקטלוג ULI) (הספר בקטלוג ULI)

הערות שוליים
------------

1. ↑  ראו זעקת איפירנגה; המאה ה-19, בה שלטו בברזיל פדרו הראשון, קיסר ברזיל ובנו דון פדרו השני **חלב שנשפך עמ'** 12
2. ↑  שם, עמ' 29
3. ↑  שם, עמ' 73
4. ↑  בצידו האחורי של שער הספר במהדורה העברית, 2017

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 4051154923703163780009
* WorldCat (עם VIAF): 4051154923703163780009

 |
**קובאן קרסנודאר** (ברוסית: **Гандбольный клуб "Кубань"**) היא קבוצת כדוריד נשים רוסית מהעיר קרסנודאר המתחרה בליגת העל הרוסית.

היסטוריה
--------

קובאן נהנתה מעידן הזהב שלה בסוף שנות ה-80 כשזכתה בשתי תוארי גביע המחזיקות ב-1987 וב-1988 בעקבות ניצחון על ברלין וושאש בודפשט בגמר והגיעה לגמר גביע אירופה ב-1990, שבו הפסידה להיפו נידרוסטרייך, לאחר שזכתה ב-1989 באליפות הסובייטית. קובאן גם העפילה בשלישית לגמר גביע המחזיקות בשנת 1989.

בעקבות קריסתה של ברית המועצות קובאן זכתה באליפות המעבר של חבר המדינות העצמאיות, אבל לא הצליחה לזכות באליפות ליגת העל הרוסית. בשנים 1997 ו-2000, הקבוצה הייתה שנייה לאיסטוצ'ניק רוסטוב וטקווה וולגוגרד, במה שמוגדר לתוצאת השיא שלה. בשנת 2000 היא הגיעה גם לגמר הרביעי שלה של גביע המחזיקות, כשהפעם הפסידה לקבוצת מאר ולנסיה.

בעונת 2020/2021 העפילה לרבע גמר הליגה האירופית.

תארים
-----

* **גביע המחזיקות**
	+ 1987, 1988
* **אליפות ברית המועצות**
	+ 1989, 1992

קישורים חיצוניים
----------------

* אתר האינטרנט הרשמי של קובאן קרסנודאר
* קובאן קרסנודאר, ברשת החברתית פייסבוק

* קובאן קרסנודאר, ברשת החברתית טוויטר

* קובאן קרסנודאר, ברשת החברתית אינסטגרם

* קובאן קרסנודאר, ברשת החברתית VK

הערות שוליים
------------

1. ↑  אלופי תחרויות EHF באתר - sports.org‏
2. ↑  "קובאן קרסנודאר" באתר הפדרציה האירופית לכדוריד (European Handball Federation)
**טרֶבּוּשֶה** (Trebuchet, מתורגם לעיתים גם כ"מרגמה") הוא כלי מצור ששימש בימי הביניים ליידוי קליעים גדולים לעבר חומות של עיר נצורה. ישנם שני סוגים של טרבושות: טרבושה משיכה וטרבושה משקל נגד.

טרבושה משיכה הפיק את הכח הדרוש ליידוי קליעים מצוות של עשרות, ולעיתים מאות אנשים שמשכו בחבלים ארוכים. מאוחר יותר הוחלף צוות המושכים במשקל נגד גדול, בדרך כלל עשוי סלעים שנאספו בשטח.

צוות המושכים או משקל הנגד גרמו לתנועה של מנוף גדול המונח על ציר אופקי. בקצהו השני של המנוף היה קלע עשוי חבל, שהגביר את מהירות ההטלה עד לשיא המסלול שם השתחרר הקלע והאבן המשיכה במסלולה למרחק רב. 

שרטוט של טרבושה.
 טרבושה בטירת אורקהארט בשפת האגם לוך נס.
עם נפילת האימפריה הרומית דעך השימוש בכלי מצור כגון קטפולטה ובליסטרה, שהיו בשימוש נרחב מאז שהומצאו, כנראה, בסירקוזה בתחילת המאה ה-4 לפנה"ס. ההיסטוריונים חלוקים לגבי הסיבה המדויקת לכך. חלקם, לין ווייט למשל, טוענים שלשבטים שהחליפו את האימפריה הרומית ככח הצבאי החזק באירופה לא היו האמצעים הטכנולוגיים והארגוניים שנחוצים לבניית מכונות מתוחכמות. לשיטתם הטרבושה הגיע לאירופה רק לאחר שהצלבנים נתקלו בו בקרבותיהם נגד הערבים אשר נתקלו בגרסה קדומה של הנשק בקרבות כנגד קיסרות סין.

לאחרונה נטען על ידי ההיסטוריונים דייוויד היל, קרול גילמור ופול שבדן, שאת מקומן של הבליסטרה והקטפולטה בלוחמת ימי הביניים המוקדמים תפס הטרבושה כבר במאה ה-6 לספה"נ.

יואניס, הארכיבישוף של סלוניקי, שעירו נכבשה על ידי האבארו-סלאבים ב-597, כתב כך:

לקצה האחורי של קורות העץ מחוברים קלעים, ולקצותן הקדמיים חבלים חזקים. הם מושכים בחבלים ומשחררים את הקלעים, וכך, בשאון גדול, מטילים אבנים לגובה רב. עם כל ירייה הם מיידים אבנים גדולות ורבות כל כך, שאין מבנה טבעי או מלאכותי העומד בפניהם.
המכונות שעשו רושם חזק כל כך על הארכיבישוף היו כנראה מסוג טרבושה משיכה.

מוסכם על ההיסטוריונים שמקורו של הטרבושה בסין, שם הומצא במאה ה-4 לפנה"ס. במאה ה-6 התפשט השימוש בטרבושה לעולם הערבי. החל מהמאה ה-12 הפך טרבושה משקל-הנגד לכלי נשק נפוץ בעולם הערבי, ובמיוחד במלחמתם בצלבנים בארץ הקודש. מתועד שבסוף המאה ה-13 היו ברשות הערבים במצור על עכו כ-90 מכונות מסוג טרבושה משקל נגד.

השימוש בטרבושה דעך עם הופעת אבק השרפה באירופה, ולמרות שבקרבות רבים במאה ה-14 עדיין היו מכונות טרבושה בשימוש צבאי, הן החלו לאבד את מעמדן בפני התותחים עד שנעלמו לחלוטין בסוף המאה ה-15.

ראו גם
------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **טרבושה** |

* קשת אופקית

| כלי מצור |
| --- |
| 

|  |
| --- |
| קטפולטה • בליסטרה • טרבושה • איל ניגוח • מגדל מצור • סוללת מצור |

 |

קישורים חיצוניים
----------------
**גבריאל ווקין** (ברומנית: **Gabriel Vochin**; נולד ב-26 בדצמבר 1973) הוא כדורגלן עבר רומני, ששיחק בעמדת הבלם.

קריירה
------

ווקין התחיל את הקריירה שלו בספורטול בוקרשט. בקיץ 1991, ווקין הצטרף לקבוצה הבוגרת, אך רק בעונת 1994/1995 הפך לשחקן הרכב בקבוצה. בקיץ 1996, ווקין חתם בפרוגרסול בוקרשט וכעבור שנה וחתם בפארול קונסטנצה. בהמשך חזר ופרוגרסול ושוב לפארול. בקיץ 1999, ווקין חתם באוניברסיטת קראיובה. בהמשך הקריירה שיחק גם ברוקאר בוקרשט וצ'אחלאול פיאטרה ניאמץ.

בקיץ 2002, עזב את רומניה וחתם בוידאוטון מליגת העל ההונגרית.

ב-17 באוגוסט 2004, ווקין חתם בהפועל נצרת עילית, העולה החדשה לליגת העל. ב-7 באוגוסט 2004, ערך את הופעת הבכורה שלו בקבוצה בהפסד 0–4 למכבי תל אביב במסגרת גביע הטוטו. ב-20 בנובמבר 2004, ווקין הבקיע את שער הבכורה שלו בקבוצה בניצחן 3–4 נגד בית"ר ירושלים.

בקיץ 2005, ווקין חתם בהפועל באר שבע שירדה לליגה הלאומית עונה קודם לכן. בקיץ 2006, הצטרף למכבי אחי נצרת.

בקיץ 2007 פרש מכדורגל.

לזכותו של ווקין הופעה אחת בנבחרת רומניה.

קישורים חיצוניים
----------------

* פרופיל, באתר Transfermarkt
* פרופיל, באתר National Football Teams
* פרופיל המאמן, באתר Transfermarkt

הערות שוליים
------------

1. ↑  משה גוזגל, נצרת עילית: הבלם הרומני ווקין חתם בקבוצה, באתר ynet, 17 באוגוסט 2004

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"גבריאל ווקין"**.
**מסלקה** היא מוסד פיננסי שנוצר כדי לאפשר ולהקל על חליפין של נכסים מסוגים שונים: העברת כספים, ניירות ערך ונגזרים פיננסיים בין גופים שונים. (להם עשויים לא להיות יחסים עסקיים ישירים) בשל עמדתה כמתווכת בין ישויות מסחריות, מספקת המסלקה ודאות, ומצמצמת את הסיכון העומד בפני המשתתפים.

סליקה בין חשבונות בנקים
-----------------------

סליקה בין חשבונות בנקים מתבצעת באמצעות פקודות המשודרות על ידי הגוף הפיננסי המשלם - אם מדובר בפעולת חיוב יזומה, או על ידי הגוף המחייב - אם מדובר בפעולת חיוב מאושרת כדוגמת הוראת קבע. הסליקה מתבצעת על ידי חברה המקבלת את ההוראה מהגוף המחייב או המזכה, מאמתת את ההרשאה ליישומה ומשדרת אותה לביצוע בחשבון הבנק המחויב.

סליקת כרטיסי תשלום
------------------

 ערך מורחב – **סליקת כרטיסי תשלום**  

סליקת כרטיסי תשלום מתבצעת כאשר לקוח מבצע פעולת חיוב בכרטיס התשלום שלו בבית עסק. במהלך הסליקה מועברים נתוני הכרטיס בצורה מאובטחת מבית העסק אל חברת הסליקה אשר פונה למנפיק הכרטיס ומבקשת אישור לכיבוד העסקה. אם העסקה תכובד, החלפת הסחורות והשירותים תתקיים, ואם לא, יצטרך המשלם להמציא אמצעי תשלום חלופי.

החברת הסולקת לרוב גובה עמלות על פעילותה.

בישראל
------

 ערך מורחב – **שירותי בנקאות אוטומטיים**  

בישראל, סליקת העברות בין חשבונות הבנק נעשית באמצעות חברה בשם שירותי בנק אוטומטיים הרשומה בבורסה לניירות ערך בתל אביב אשר הבעלות בה מתחלקת בין הבנקים השונים ומיעוט המניות בה של הציבור. חברה זו מספקת גם שירותים נלווים לסליקה.

ראו גם
------

* מרכז סליקה בנקאי

קישורים חיצוניים
----------------

* מסלקה, באתר אנציקלופדיה בריטניקה (באנגלית)

הערות שוליים
------------

1. ↑  ליאור פרג', ‏סליקה באינטרנט – כל מה שצריך לדעת, באתר גלובס, 16 באוקטובר 2018
2. ↑  יובל אזולאי, ‏משרד הכלכלה דורש לכלול עסקים קטנים בהסדר להוזלת הסליקה, באתר גלובס, 28 בינואר 2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284080305171
* LCCN: sh85026912
* NDL: 00572751

 |
**אהרון סידי** הוא כדורגלן ישראלי ששיחק בעמדת החלוץ.

קריירה
------

סידי החל לשחק במכבי תל אביב בסוף שנות ה-30 של המאה ה-20. ב-1941 היה שותף לזכייה בגביע המדינה שנקרא בשעתו הגביע הארץ ישראלי, ואף כבש את שער הניצחון במשחק הגמר בדקה ה-87, בדרבי נגד הפועל תל אביב שהתקיים באצטדיון המכביה. באותה עונה כבש חמישה שערים במשחק אחד, בדרבי נגד בית"ר תל אביב. ב-1946 כבש במשחק הגמר הראשון נגד הפועל ראשון לציון וזכה עם הקבוצה בגביע נוסף.

בעונת הכדורגל הראשונה מקום מדינת ישראל היה שותף למספר שיאים והתחלות של הקבוצה, כאשר כבש צמד במשחק הליגה הראשונה בניצחון 2–6 נגד מכבי פתח תקווה, כבש צמד בניצחון במשחק הדרבי הראשון, כבש שלושער בניצחון הגבוה ביותר בליגה הבכירה כאשר גברה הקבוצה 0–13 על מכבי ראשון לציון, וזכה באליפות הראשונה מקום המדינה.

בתחילת שנות ה-50 עבר סידי להתגורר בארצות הברית. ב-1953 השתתף במשחקי המכביה הרביעית כחלק ממשלחת הכדורגל של ארצות הברית. באותה תקופה שיחקת בקבוצת חובבים בניו יורק בשם ניו וורלד קלוב, אשר זכתה באותה השנה באליפות החובבים של ליגת מחוז מזרח.

תארים
-----

מכבי תל אביב
* אליפות (3): 1941/1942, 1946/1947, 1949/1950
* גביע המדינה (3): 1940/1941, 1945/1946, 1946/1947

הערות שוליים
------------

1. ↑  ישראל פז, הפועל ת"א והפועל פ"ת דרוכות לגמר ה-22 בגביע, על המשמר, 31 בינואר 1961
2. ↑  ספורט בחגים, הַבֹּקֶר, 14 באוקטובר 1941
3. ↑  פיסת היסטוריה: המסע ל-1000 ניצחונות דרך כותרות העיתונים, באתר מכבי תל אביב, ‏27 באוגוסט 2018
4. ↑  הבחירה הכי קשה: מהו ניצחון הליגה הגדול בכל הזמנים?, באתר מכבי תל אביב, ‏27 באוגוסט 2018
5. ↑  כ-900 ספורטאים מ-23 ארצות יתחרו ב-16 ענפי תרבות-הגוף, מעריב, 20 בספטמבר 1953
6. ↑  בן ציון פט, הכדורגל במכביה הרביעית, הארץ, 6 בספטמבר 1953
7. ↑  The Year in American Soccer - 1953 באתר SoccerHistoryUSA (באנגלית)
פירוש נוסף ערך זה עוסק במסיבה הנערכת לכבוד רווק זמן קצר לפני טקס נישואיו. אם התכוונתם לסרט קולנוע אמריקאי, ראו מסיבת רווקים (סרט).
מסיבת רווקים בבואנוס איירס
חתן לעתיד מובל על ידי חבריו אל מסיבת הרווקים שלו
**מסיבת רווקים** היא מסיבה או אירוע אחר שנערך לכבוד רווק זמן קצר לפני טקס הנישואים שלו. באירוע חוגגים החתן המיועד וחבריו את סיום תקופת הרווקות שלו באופן כללי, או את היום האחרון של היותו רווק באופן ספציפי. תכלית מסיבות הרווקים היא להוות אירוע המוקדש לחתן באופן ישיר, לעומת אירועים אחרים בתהליך החתונה, אשר ממוקדים בשני בני הזוג. לעיתים מצטרפת למטרה זו גם ניצול ההזדמנות האחרונה שבה החתן עדיין נמצא במעמד של רווק, ולחגוג יחד עם חבריו בבילוי אשר ייתכן ובת זוגו לא תאשר לאחר הנישואים.

מסיבת הרווקים עשויה להיות כרוכה בפעילויות אשר חורגות מן הפעילויות במסיבות שגרתיות של בני נוער, כגון הזמנת חשפנית או הליכה למועדון חשפנות. בתרבויות מסוימות קיימים אף טקסי השפלה שונים לחתן המיועד, אשר במהותם נועדים לסמל את טקס המעבר של החתן המיועד מחיי הרווקות (בה סגנון חייו היה של נער מתבגר, על אף שטרם חתונתו חי בזוגיות עם אשתו לעתיד) לחיי נישואים בהם החתן יהיה "אחראי יותר".

ארגון מסיבת הרווקים מוטל לרוב על קרוביו של החתן, בין אם אחיו, שושבינו או חברו הטוב. לפי המסורת, הפעילויות המתוכננות למסיבת הרווקים נשמרות בסוד מפני החתן[דרוש מקור].

מסיבות רווקים מהוות נושא מרכזי בסרטים הוליוודיים רבים, במיוחד קומדיות.

כיום נפוצות גם מסיבות רווקות אשר חברותיה של הכלה לעתיד מארגנות עבורה.

בעולם
-----

### ארצות הברית

בארצות הברית, לאס וגאס, סאות ביץ' (מיאמי), שיקגו או ניו אורלינס הם יעדים פופולריים למסיבות הרווקים[דרוש מקור]; הם גם מקומות פופולריים לחתונות.

מסיבות הרווקים בארצות הברית כרוכות לעיתים קרובות בצריכה מרובה של אלכוהול, סמים, ובאופן כללי - התנהגות פראית ומבזה, מתוך תפיסה שהגבר המתחתן, שעד כה חי בזוגיות, יכול לבלות לילה כרווק.

### צרפת

בצרפת נקראות מסיבות הרווקים "Enterrement de vie de garçon" - משפט שפירושו המילולי הוא "טקס קבורה לחיי הרווקות". בדומה למדינות אחרות המסיבות הללו כרוכות לעיתים קרובות בצריכה מרובה של אלכוהול, השפלות שונות למיניהן ולעיתים גם חשפנית.

ראו גם
------

* מסיבת רווקות
* חינה (טקס)

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **מסבת רוקים** |
| ויקישיתוף תמונות ומדיה בוויקישיתוף: **מסיבת רווקים** |

* 10 טיפים עבור מסיבת רווקים מוצלחת, באתר וואלה מזל טוב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007541927705171
* LCCN: sh95002823

 |
קלסתרון של חוטף המטוסים די. בי. קופר אשר הוכן על ידי ה-FBI
**קְלַסְתֵּרוֹן** (לעיתים גם: **קלסתרן** או **קלסטרון**) הוא הצגה גרפית של זיכרון של פני אדם. השימוש העיקרי שלו הוא בחקירה משטרתית, כאשר יש עד שראה אדם החשוד בעבירה וזהות החשוד אינה ידועה. ידוע כי קלסתרונים הורכבו לפני מאות שנים, אך שימוש רחב בהם החל בשנות החמישים עם פיתוח כלים המאפשרים בניית קלסתרון ללא צורך בציור. קלסתרון יורכב בדרך כלל כאשר נחקרת עבירה חמורה, מכיוון שההרכבה והשימוש בקלסתרון בחקירה צורכים זמן רב יחסית.

היסטוריה של הזיהוי הגופני
-------------------------

לאונרדו דה וינצ'י פיתח שיטה מדעית לזיהוי דיוקן פניו של אדם לאחר מבט אחד. לפי שיטתו, שפורטה בספרו Trattato Della Pittura, בפרק 189, יש להסתכל בשפתיים, בסנטר ובמצח, כי אלה נקודות בולטות ובעלות ייחוד, שניתן לזכור אותן לשם זיהוי מאוחר יותר. בשנת 1840 קבע הסטטיסטיקאי והסוציולוג הבלגי אדולף קֶטְלֵה (Adolphe Quetelet) שאין אדם אחד זהה לאחר, ולכל אדם תכונות חיצוניות אופייניות לו ושונות מהאחרים. על בסיס התאוריה הזאת יצר הצרפתי אלפונס ברטיון (Bertillon) שיטת זיהוי המבוססת על מדידת הראש, האוזניים, הרגליים, החזה והגובה הכללי, הקרויה על שמו ברטיונאז'.

מבנה הקלסתרון
-------------

קלסתרון מורכב באמצעות תוכנה או על ידי צייר. שיטת ההרכבה תלויה במדיניות המשטרה במקום שבו בוצעה העבירה, בזמינות צייר או מחשב וכן בחומרת העבירה. ה-FBI של ארצות הברית נוהג להרכיב את הקלסתרון על ידי צייר, אך משטרות רבות שם משתמשות בתוכנה, במיוחד ב-FACETTE.

בתהליך הרכבת קלסתרון מתאר העד את האדם שראה למרכיב הקלסתרון, שבונה אותו בהתאם. תהליך זה הוא קשה מאחר שהזיכרון אינו מושלם ואף מטעה, לעיתים. כמו כן קשה לתאר צורות גרפיות במילים. אחרי הרכבת הקלסתרון, יש מספר דרכים להמשך העבודה איתו לקידום החקירה:

1. פרסום בכלי התקשורת
2. פרסום פנימי
3. בעבירה סדרתית, אזהרה לאוכלוסיית היעד
4. סיוע בהערכת חשודים

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **קלסתרון** |
| ויקישיתוף תמונות ומדיה בוויקישיתוף: **קלסתרון** |

* משטרת ישראל - קלסתרון
* ynet, שקופיות מאמריקה, באתר ynet, 18 במאי 2008 - כתבה מ-1960 על השימוש בקלסתרונים במשטרת ישראל
* קולין לונג, AP, ציור קלסתרונים, עבודה משטרתית גוססת, באתר ynet, 7 במאי 2016
* יישום פלאש לבניית קלסתרון

הערות שוליים
------------

1. ↑  Edmond Locard, Traite de Criminalis Tipe, Tome Troisieme' des Preuves de L'Identite, Joannes Desvigne, Lyon, 1932
שגיאות פרמטריות בתבנית:מקורות   
פרמטרי חובה [ נושא ] חסרים 

דרווישים טורקים החובשים קלפאקים, בציור מאת הצייר הרוסי וסילי ורשצ'אגין
מוסטפא כמאל אטאטורק, חובש כובע מסוג קלפאק
**קלפאק** (בטורקית: **kalpak**, בקזחית: **қалпақ**, קירגיזית: **калпагы**, בולגרית וסרבית, רוסית: **калпак**) הוא כובע גבוה בצורת חרוט או חרוט קטום או חרוט קטום הפוך, מעוגל, בדרך כלל עשוי מלבד, עור כבשים או פרווה, שנוהגים לחבוש גברים במרכז אסיה, קווקז, איראן, טורקיה, בולגריה וסרביה. יכול להיות עם שולי פרווה או חסר תיתורה.

המילה "קלפאק" נכנסה לשפות סלאביות בבלקן - בולגרית, סרבית, וגם במזרח אירופה - רוסית ואוקראינית - "קולפאק", "קובפאק".

ברוסית מכנים "קולפק" סוגים רבים של כובעים - הכובעים של הליצנים ("דוראצקי קולפאק" дурацкий колпак, "שוטובסקי קולפאק" Шутовской колпак), המצוידים לפעמים בפעמונים, הכובע של הטבחים או שפים ("פובארסקוי קולפאק" Поварской колпак), מצנפת לילה ("נוצ'נוי קולפאק" Ночной колпак), וכך נקראות גם המצנפת הפריגית והקסדה היוונית העתיקה.

בתקופת המנדט הבריטי בארץ ישראל מדי הנוטרים ממשטרת היישובים העבריים כללו קלפאקים (בערבית - קלבּק). עד שנות ה-50 של המאה ה-20 השתמשו בקלפאק גם שוטרים במשטרת ישראל.

הקולפאק אצל יהודי פולין
-----------------------

מקור המנהג הוא מפולין "בפולין הונהג אות קלון בשנת 1285, ויהודים רבים היו חייבים ללבוש מלבושים ארוכים, לחבוש קולפאק (כובע פרווה אצטווני) ולחגור מטפחת במקום חגורה.

במרוצת הדורות נתקדש לבוש זה על ידי היהודים וכאשר עלתה ההצעה ב 'סיים' (בית המחוקקים) בשנת 1789, לכפות על היהודים שיהיו לבושים ככל האזרחים, התנגדו הרבנים וראשי הקהילות ורוד בה גזירה נגד היהדות".

### מילים נגזרות

* בהשפעה אוקראינית עברה המילה "קולפאק" גם ליידיש, בצורה "קולפיק" המציינת כובע גבוה מפרווה חומה הנהוג אצל חלק מהרבנים החסידים.
* ברוסית ואוקראינית מ"קולפאק" נגזרה גם המילה "קלובוק" המציינת ברוסיה ובאוקראינה את הכובעים המיוחדים של ראשי הכנסייה הנוצרית אורתודוקסית או פראבוסלבית (פטריארכים, בישופים) ושל ראשי הכנסייה "היוונית-קתולית" (המאוחדת עם רומא) מאוקראינה.
* תושבי הרי טאטרה חובשים כובעים לבד נמוכים הנקראים "קלובוק" Kłobuk. כובעים דומים חובשים גם החיילים שביחידות ההרריות של חיל הרגלים הפולני.

גם בהרי הקרפטים ההוצולים חובשים כובעים דומים הקרויים klobuk.

* אצל שכניהם הרומנים מחבל אואש בחבל מרמורש חובשים כובעים קטנים אופייניים הקרויים "קלופ" (clop).

### אתנונימים

גפירים בכפר סבא בשנת 1933
שם הכובע הזה כלול באתנונימים של שתי קבוצות ממוצא טורקי:

* הקאראקלפאקים (כלומר "קלפאק שחור") החיים באוזבקיסטן, בה יש להם רפובליקה אוטונומית משלהם
* ה"צ'רנייה קלובוקי", (Чорні Клобуки), כינוי רוסי-אוקראיני בעל אותה משמעות (קלפאקים שחורים), שניתן לאוכלוסייה חצי-נוודית מהמאה ה-11–13.

ראו
---

* קולפיק

קישורים חיצוניים
----------------

ויקישיתוף מדיה וקבצים בנושא **קלפאק** בוויקישיתוף
* "calpack" in Merriam-Webster.dictionary

הערות שוליים
------------

1. ↑  דייויד סלע, ‏השבוע לפני 70 שנה: "הציבור בישראל הפך לבכיין וקנטרן", באתר ישראל היום, 11 בנובמבר 2022
2. ↑  אנציקלופדיה של הווי ומסורת ביהדות, כרך א', עמ' 14
**בַּאסֶל חַארְטַאבִּיל** (בערבית: **باسل خرطبيل**; 22 במאי 1981 – 3 באוקטובר 2015) היה פלסטיני-סורי מפתח תוכנה בקוד פתוח אשר הוצא להורג במלחמת האזרחים בסוריה.

ביוגרפיה
--------

חארטאביל נולד וגדל בסוריה, שם התמחה בפיתוח תוכנה בקוד פתוח. הוא היה המייסד ומנהל הטכנולוגיות הראשי של חברת המעבדות אאיקי (Aiki), ומנהל הטכנולוגיות הראשי של אל-אוס (الأوس), מוסד מחקר ופרסום העוסק בארכאולוגיה. כמו כן הוא הוביל פרויקטים עבור חברת Creative Commons בסוריה ותרם לדפדפן Firefox של מוזילה, ויקיפדיה, ול-Open Clip Art Library. הפרויקט האחרון שלו כלל שחזור תלת-ממדי של העיר העתיקה תדמור ופיתוחי אינטרנט עבור אאיקי.

ב-15 במרץ 2012 נעצר בגל המעצרים שנערך ברובע אל-מזה בדמשק. יום זה היה יום השנה הראשון למלחמת האזרחים בסוריה, בו תומכי ומתנגדי המשטר הסורי הפגינו בדמשק ובמקומות נוספים במדינה. לאחר שדבר מעצרו נודע בחודש יולי, החל קמפיין גלובלי הקורא לשחרורו.

רבקה מקינון כתבה על חארטאביל וקרן ויקימדיה קיימה אירוע לכבודו.

חארטאביל דורג במקום ה-19 במגזין Foreign Policy ברשימת ההוגים העולמיים המובילים, בזכות "חתירה, כנגד כל הסיכויים, להפיכה סורית לא-אלימה".

קישורים חיצוניים
----------------

ויקישיתוף מדיה וקבצים בנושא **באסל ח'רטביל** בוויקישיתוף
* באסל ח'רטביל, הבלוג הרשמי
* קמפיין לשחרור באסל חארטאביל

הערות שוליים
------------

1. ↑  בלוג באתר אל ג'זירה הקורא לשחרורו של חארטאביל
2. ↑
3. ↑  מקום 19 ברשימת ההוגים העולמיים באתר Foreign Policy

|  |  |
| --- | --- |
| בקרת זהויות עריכת הנתון בוויקינתונים | 
* NTA: 412488019
* VIAF: 20150686633212542279
* WorldCat: viaf-20150686633212542279

 |
**מסיט חום** (שם מדעי: ***Mesitornis unicolor***) הוא מין של עוף קרקעי ממשפחת המסיטיים החי רק באי מדגסקר. מין זה הוא מבין העופות המעטים שאינו נצפה מעופף מעולם, כך שייתכן שהוא לא מסוגל לעוף, או שהוא רק לא נוטה לעוף.

המסיט הוא עוף שאורכו 30 סנטימטרים, והוא דומה מעט לרלית במראהו ובעבר נחשב לקרוב משפחתה. הוא בעל נוצות חומות-אדמדמות, חזה צהוב-בהיר וראש קטן עם מקור דק, ישר ואפור. העיניים גדולות עם טבעת סביבם, ולאורך הצוואר ישנו פס לבן. לעוף זה רגליים ארוכות והוא מסוגל לרוץ ביעילות.

המסיט חי לאורך החופים של מזרח מדגסקר מהפארק הלאומי מרוג'ג'י עד להר הגעש Tôlanaro בדרום. תפוצתו היא ביערות גשם טרופיים ויערות נשירים עד גובה 1,200 מטר. הוא בעל הסוואה טובה ביער וכך הוא יכול לחפש בשקט חסרי חוליות למאכל.

מין זה חי בבדידות והוא נפגש עם בני זוג בעונת הרבייה. הנקבה מכינה קן קרקעי עשוי מזרדים ומסיבים מהחי והצומח. בתוך הקן היא מטילה מביצה אחת ועד שלוש ביצים. האפרוחים עוזבים את הקן זמן קצר לאחר הבקיעה.

המסיט מצוי בסכנת הכחדה, בעיקר כתוצאה מציד וטריפה בידי מינים פולשים כמו כלבים, חולדות ועוד וכן כתוצאה מכריתת יערות ומחקלאות אינטנסיבית. מצב השימור שלו כיום הוא פגיע (VU).

קישורים חיצוניים
----------------

ויקישיתוף מדיה וקבצים בנושא **מסיט חום** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |


1. ↑  מסיט חום באתר הרשימה האדומה של IUCN
**כסמפורתטיס** המכונה **צבוע אצן** (שם מדעי: ***Chasmaporthetes***; משמעות השם: "משמיד/מחסל התהום", עקב הימצאותו בגרנד קניון) הוא סוג נכחד של טורף, בן למשפחת הצבועיים. הכסמפורתטיס התקיים מהפליוקן עד לסוף הפליסטוקן, לפני 4.9–0.78 מיליון שנה, ומאובניו נתגלו באירואסיה, אפריקה ואמריקה הצפונית, אליה היגר המין *Chasmaporthetes ossifragus* דרך ברינגיה, והם הוגדרו בשנת 1921 בידי החוקר האמריקאי אוליבר פרי היי (אנ').

הכסמפורתטיס היה צבוע קרוב לצבועון הרעמה והיה ממיני צבועים בעלי מבנה "דמוי-כלב". הם היו בעלי מבנה הקל, רגליים ארוכות ולסתות בינוניות בעוצמת נשיכתם. אף על פי כן נחשב הכסמפורתטיס לגדול יחסית, כשהגיע לגובה 90 סנטימטרים ולמשקל של 30 עד 60 קילוגרם בממוצע. כמו רוב הצבועים חי הכסמפורתטיס בחבורות גדולות שככל הנראה צדו במשותף. מבנה שיניו הקדם-טוחנות ושל לסתותיו הותאם בעיקר לאכילת בשר, אך לא ללעיסת עצמות.

באמצעות מבנה רגליו יכול היה הכסמפורתטיס להגיע למהירויות גבוהות, בדומה לברדלס או לזאב הטלוא, והוא ניזון ממיני פרסתנים מהירים, כגון אנטילופות נכחדות כמו אנטילוקפריים, הצבי *Gazella borbonica* ו-*Procamptoceras*. ייתכן שבאמריקה ניזון אף מהמרמיטה הענקית *Paenemarmota*. הכסמפורתטיס התחרה בטורפים המקומיים, כגון ברדלס ענק, הכלב בורופאגוס וזאב הבלהות. ייתכן גם שחטף להם טרף, בדומה לצבועים המודרניים.

מינים
-----

* *Chasmaporthetes lunensis*
* *Chasmaporthetes ossifragus*
* *Chasmaporthetes borissiaki*
* *Chasmaporthetes australis*
* *Chasmaporthetes bonisi*
* *Chasmaporthetes exitelus*
* *Chasmaporthetes nitidula*
* *Chasmaporthetes melei*
* *Chasmaporthetes gangsriensis*

קישורים חיצוניים
----------------

ויקישיתוף מדיה וקבצים בנושא **כסמפורתטיס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
נבלים של דיסני במסיבת ליל כל הקדושים של מיקי של דיסנילנד 2012
**מסיבת ליל כל הקדושים של מיקי** (באנגלית: **Mickey's Halloween Party**) היא אירוע מיוחד שמצוין מדי שנה בכל ליל כל הקדושים באתר הנופש דיסנילנד שבאנהיים, קליפורניה. אירוע דומה נערך כבר ב-1995 וב-1996 בפארק דיסנילנד, אך לא התחדש עד 2005, אז נערך האירוע בפארק ההרפתקה הקליפורנית של דיסני[דרוש מקור]. האירוע התקיים בפארק ההרפתקה הקליפורנית של דיסני עד שנת 2009 והחל משנת 2010 מתקיים בדיסנילנד.

האורחים המוזמנים לאירוע נוהגים להתחפש, גילאי האורחים נעים בין מבוגרים, בני נוער ואף ילדים. האירועים כוללים בין היתר: משחקים של תעלול או ממתק, מפגש עם נסיכות דיסני, מיקי מאוס ומיני מאוס ונבלים מסרטי דיסני.

כל הפארקים ואתרי נופש של חברת וולט דיסני נסגרו ללא הגבלת זמן במרץ 2020 כתוצאה ממגפת הקורונה והתפרצות נגיף הקורונה בארצות הברית לאחר הארכת תקופת הסגירה של פארקי השעשועים בקליפורניה הוחלט לבטל את מסיבת ליל כל הקדושים של מיקי לשנת 2020.

הערות שוליים
------------

1. ↑  Mickey's Halloween Party page on disneyland.disney.go.com
2. ↑  Dis Unplugged - "Mickey's Halloween Party 2010 at Disneyland"
3. ↑  Disney Parks Blog - "Mickey Moves His Halloween Party Across The Esplanade"
4. ↑  "Walt Disney World Resort will remain closed until further notice". WESH. 27 במרץ 2020. `{{cite news}}`:  (עזרה)
5. ↑  "Disneyland closes because of the coronavirus outbreak". CNN. נבדק ב-12 במרץ 2020. `{{cite news}}`:  (עזרה)
6. ↑  Variety on Yahoo! Entertainment - "Gov. Newsom Says He Is in 'No Hurry' to Reopen Disneyland, Universal Studios Hollywood"
7. ↑  Inside The Magic - "Disneyland's Oogie Boogie Bash Officially Canceled"
8. ↑  The Orange County Register - "Disneyland Cancels Oogie Boogie Bash Due To Coronavirus"
**כסף ישן** (באנגלית: **Old money**; מכונה גם: **Family cash**,‏ **Family Money** או (מצרפתית) **Vieux riche** – בניגוד ל-"Nouveau riche", נובו ריש) הוא העושר המוּרָש של משפחות במעמד הגבוה (כלומר, אצולה, הפטריאטית) או "אדם, משפחה או שושלת שיש להם עושר בירושה". המונח בדרך כלל מתייחס לעשירים שהצליחו לשמור על עושרם במשך דורות רבים, ולעיתים קרובות נתפסים כאצולה דה פקטו בחברות שחסרות היסטורית מעמד אריסטוקרטי רשמי, כגון ארצות הברית.

בארצות הברית
------------

הון, המוחזק על ידי יחיד או על ידי משק בית, מספק ממד חשוב של ריבוד חברתי משום שהוא יכול לעבור מדור לדור, כדי להבטיח כי צאצא של המשפחה יישאר יציב מבחינה כלכלית. משפחות עם "כסף ישן" משתמשות בנכסים שנצברו או בחסכונות כדי לגשר על הפרעות בהכנסה, ובכך לשמור על ניידות חברתית כלפי מעלה.

"כסף ישן" חל על המעמדות העליונים שעושרם מפריד בינם למעמדות החברתיים הנמוכים. על פי האנתרופולוג ויליאם לויד וורנר, המעמד העליון בארצות הברית בשנות השלושים נחלק בתוך עצמו למעמד העליון והתחתון. התחתון העליון היו "הכסף החדש", אלו שלא הגיעו ממשפחות עשירות מסורתיות, אלא הרוויחו את כספם מהשקעות ועסקים ולא מירושה. בניגוד למעמד העליון של "הכסף הישן". אלו שהיו עשירים במשך דורות, וחיו מירושות ורווחי מניות והשקעות קימות, ולא מעושר מרוויח, קרי פעיל ואקטיבי.

ראו גם
------

* נובו ריש

הערות שוליים
------------

1. ↑  "Old Money" The American Heritage Dictionary of the English Language, Fourth Edition. Houghton Mifflin Company, 2004. 5 Nov. 2008. Dictionary.com
2. ↑  Scholz, Claudia W.; Juanita M. Firestone (2007). "Wealth". In George Ritzer (ed.). Blackwell Encyclopedia of Sociology. Blackwell Reference Online. Malden, MA: Wiley-Blackwell
3. ↑  Warner, William Lloyd (1960). Social Class in America: A Manual of Procedure for the Measurement of Social Status. Harper & Row
תרשים המראה את מיקום החניכיים ביחס לחלקי השן הפנימיים
**חניכיים** הן הרקמות הרכות סביב השיניים. החניכיים תוחמות את השיניים ומונעות חיכוך בין המזון המוכנס לפה לבין השיניים. רקמת החניכיים מורכבת מהעצם המכתשית (העצם האלוואולרית, alveolar bone) בלסת, הנושאת את השיניים, ומרירית החניכיים, שהיא הרקמה הרכה המצפה את העצם. לחניכיים בריאות צבע ורוד.

בריאות החניכיים
---------------

ברפואת השיניים קיים תחום עיסוק ברפואת חניכיים הנקרא **פריודונטיה**. תחום זה עוסק בכל הקשור לחניכיים - הרקמה הרכה והעצם האוחזת בשן. כמו כן עוסק תחום זה בשמירה על היגיינת הפה הבסיסית ובתחזוקת הרקמות. רוב מחלות החניכיים נגרמות על ידי חיידקים, אולם נסיגת חניכיים, המלווה בחשיפת שורש השן, עלולה להיגרם גם על ידי גורמים אחרים, כמו גירוי מכני כרוני, למשל בשל צחצוח שיניים אגרסיבי ופירסינג בלשון או בשפה, או טיפול אורתודונטי (יישור שיניים).

קיימות מחלות שאינן קשורות בהכרח לחניכיים אך פוגעות גם בהן, כדוגמת מחלת תרומבאסתניה על-שם גלנצמן (הגורמת בין היתר לדימומים בחניכיים).

### דלקת חניכיים

 ערך מורחב – **דלקת חניכיים**  

דלקת חניכיים הוא מצב דלקתי של רקמת החניכיים בחלל הפה. ישנם מספר סוגים של מצבי דלקת ברקמת החניכיים. מקובל, שכאשר ישנו מצב דלקתי המוגבל לרקמה הרכה הוא מכונה דלקת (רירית) חניכיים, בעוד מצב המערב את הרקמה הקשה (העצם האלוואולרית) מכונה מחלת חניכיים.  

קיימת מחלוקת מסוימת באשר לתרומתן הכוללת של דלקות חניכיים כגורם לבאשת הפה. בעוד שחיידקים הגדלים באזורים תת-חניכיים (רובד חיידקים) הם בעלי ריח רע כאשר מסירים אותם, מספר מחקרים הציגו היעדר קשר סטטיסטי בין באשת הפה לבין משתנים המראים על קיום דלקת חניכיים או מחלת חניכיים.

ראו גם
------

* חיוך חושף חניכיים

קישורים חיצוניים
----------------

ויקישיתוף מדיה וקבצים בנושא **חניכיים** בוויקישיתוף
* חניכיים, באתר אנציקלופדיה בריטניקה (באנגלית)

הערות שוליים
------------

1. ↑  Stamou E, Kozlovsky A, Rosenberg M. Association between oral malodour and periodontal disease-related parameters in a population of 71 Israelis. *Oral Dis*. 2005;11 Suppl 1:72-4. PMID 15752105.
2. ↑  Bosy A, Kulkarni GV, Rosenberg M, McCulloch CA. Relationship of oral malodor to periodontitis: evidence of independence in discrete subpopulations. *J Periodontol*. 1994 Jan;65(1):37-46. PMID 8133414.

| מרכיבי מערכת העיכול |
| --- |
| 

|  |  |
| --- | --- |
| פה • לסתות • שיניים • לשון • בלוטות רוק • לוע • ושט • קיבה • כבד • כיס המרה • לבלב • תריסריון • מעיים • המעי הדק • המעי הגס (תוספתן, המעי העיוור, חלחולת, התעלה האנאלית) • פי הטבעת | מערכת העיכול |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007545836205171
* BnF: cb11965257t (data)
* GND: 4190497-7
* LCCN: sh85057910
* NKC: ph471353
* TA98: A05.1.01.108

 |
פירוש נוסף ערך זה עוסק ביו"ר בית הנבחרים הבריטי לשעבר. אם התכוונתם לראש ממשלת אירלנד, ראו מיהאל מרטין.

**מייקל ג'ון מרטין** (באנגלית: **Michael John Martin**; ‏3 ביולי 1945 - 29 באפריל 2018) היה יושב ראש בית הנבחרים הבריטי בשנים 2000–2009.

ביוגרפיה
--------

מרטין נולד בגלאזגו שבסקוטלנד בשנת 1945, בן לימאי בצי הסוחר ולמנקת בית ספר. מרטין למד בבית הספר לבנים על שם פטריק הקדוש באנדרסטון. בגיל 15 הפסיק את לימודיו והחל לעבוד כשוליה במפעל לייצור לוחות מתכת. מרטין הצטרף לוועד העובדים של פועלי המתכת, ובגיל 21 הצטרף למפלגת הלייבור. מרטין עבד במפעל רולס רויס בהילינגטון, ובשנים 1970–1974 עבד כזבן בחנות.

בשנת 1973 נבחר מרטין למועצת העיר גלאזגו, ובשנת 1979 נבחר לפרלמנט הבריטי מטעם מחוז גלאזגו ספירנגוברן.

בשנים 1987–1997 כיהן מרטין כיו"ר הוועדה לענייני סקוטלנד של בית הנבחרים הבריטי (Scottish Grand Committee), וכן היה חבר בפאנל יושבי הראש של יו"ר בית הנבחרים הבריטי (Speaker's Panel of Chairmen). בשנת 1997 מונה לתפקיד הסגן הראשון של יו"ר בית הנבחרים לנושאי נהלים ופרוצדורה, וב-23 באוקטובר 2000 מונה לתפקיד יו"ר בית הנבחרים הבריטי. מרטין הוא הנוצרי הקתולי הראשון שכיהן בתפקיד זה מאז הקמת הכנסייה האנגליקנית.

מרטין שימש כיושב ראש פעיל ביותר, ואף עצר את ראש הממשלה עת שתקף את חברי האופוזציה על מדיניותם, וכן ב-1 בנובמבר 2006 יצר מחלוקת חוקתית כשמנע מדייוויד קמרון, מנהיג האופוזיציה הרשמית, לשאול את ראש הממשלה, טוני בלייר בדבר יורשו, בטענה שהנושא הוא עניין פנימי של מפלגת הלייבור, וכי זמן השאלות לראש הממשלה נועד רק לשאלות הנוגעות לפעילות הממשלה. אירוע זה גרר תגובות קשות מצד חברי האופוזיציה שדרשו את התנצלות היושב ראש. שבוע לאחר מכן התיר מרטין את השאלה, וכך נמנעה מחלוקת חוקתית. הוא היה ליו"ר הבית השני בהיסטוריה שהתפטר מהתפקיד, וסיים את תפקידו ביוני 2009, בעקבות התרעמות ציבורית על אופן אישור כיסוי הוצאותיהם של חברי בית הנבחרים.

מרטין פעל חברתית למען מעמד הפועלים בסקוטלנד, והקים מספר תוכניות תעסוקתיות (ללימוד מקצועות). בנו, פול מרטין מכהן בפרלמנט הסקוטי מטעם מחוז גלאזגו - ספרינגברן מאז שנת 1999.

קישורים חיצוניים
----------------

ויקישיתוף מדיה וקבצים בנושא **מייקל מרטין** בוויקישיתוף
* קורות חייו של מייקל מרטין באתר הגארדיאן.

|  |  |  |
| --- | --- | --- |
| **הקודם**:**בטי בות'רוייד** | **יושב ראש בית הנבחרים הבריטי** 2000–2009 | **הבא**:**ג'ון ברקו** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007336290605171
* SNAC: w6rx9fjx
* SUDOC: 055824307
* UKPARL: BFmgVtuX

 |
**להיות קצין** הוא סרט תיעודי של הבמאי איתן אורן, שהוקרן בערוץ 1 ב-1991.
צילומי הסרט נערכו בבית הספר לקצינים של צה"ל - בה"ד 1, ועקבו אחר מספר צוערים מתחילת קורס קציני חי"ר במהלך חורף 1990 (תחת פיקודם של מפקד בית הספר לקצינים גיורא איילנד ומפקד הפלוגה טל רז) ועד להצבתם בתפקידי פיקוד בשטח. לאחר ההקרנה הראשונית בטלוויזיה הוקרן הסרט פעמים רבות בכנסים ובסמינרים וזכה להצלחה רבה. חלק גדול מהצלחת הסרט היה תודות לבחירה מוצלחת של הצוערים שעליהם מתבסס הסרט, ולכנות ולתמימות של הדיאלוגים. 

הסרט מתחיל בשלב המיון הראשוני של הצוערים, וסוקר את פחדיהם. בהמשך עוקב הסרט אחריהם ביציאות הביתה, בדילמות משפחתיות, ובדילמות חברתיות. בסוף הסרט אפילוג קצר שמציג את הצוערים חצי שנה לאחר הקורס, ובו נזכר לראשונה "נוהל חניבעל" כאשר הקצין הצעיר ארז אשל מסביר לחייליו כיצד לפעול בשעת חטיפה.

אחדים מהמרואיינים הראשיים, כגון הצוערים יוצאי חטיבת הצנחנים, התפרסמו מאוחר יותר: ארז אשל (לשעבר ראש מנהל חברה ונוער במשרד החינוך, פעיל חברתי ומקימן של המכינות הקדם צבאיות החילוניות), יהודה פוקס (שהגיע לדרגת אלוף) ומיכאל ביטון מגולני (שכיהן כשר במשרד הביטחון) כן מרואיינים ומופיעים בסרט מפקדי בה"ד 1 אל"ם מתי הררי ומחליפו אל"ם גיורא איילנד.

פסקול
-----

את הסרט ליווה שיר הנושא "בדרך הזאת לבד" בביצוע סימה עמיאל ללחן ומילים של איתן אורן.

קישורים חיצוניים
----------------

* "להיות קצין", במסד הנתונים הקולנועיים IMDb (באנגלית)
* שיר הנושא - "בדרך הזאת לבד"(הקישור אינו פעיל), מתוך האתר allsongs.co.il
* האלוף אורי שגיא על פיקוד, קצונה וחשיבות הדוגמה האישית, מתוך הסרט "להיות קצין" (וידאו)
יפןיפן
זהו שם יפני; שם המשפחה הוא טניאמה. 
**יוטקה טניאמה** (ביפנית: 谷山 豊‏; 12 בנובמבר 1927 - 17 בנובמבר 1958) היה מתמטיקאי יפני, ידוע בעיקר בזכות השערת טניאמה-שימורה, שאותה העלה, בספטמבר 1955, בשיתוף פעולה עם גורו שימורה, לאחר שפגש את אנדרה וייל. השמות טניאמה, שימורה ווייל נקשרו כולם להשערה זו, אבל הרעיון בעיקרו נזקף לזכותו של טניאמה. 

בשנת 1986 הוכיח קן ריבט שאם ההשערה נכונה אז גם המשפט האחרון של פרמה נכון, רעיון שנתן השראה לאנדרו ויילס לעבוד במשך מספר שנים בסודיות על ההשערה, ולהוכיח אותה במידה מספקת כדי להוכיח את המשפט האחרון של פרמה. הודות לתרומה החלוצית של ויילס ומאמצים של מתמטיקאים נוספים, ובראשם ריצ'רד טיילור, ההשערה הוכחה לבסוף בשנת 1999. 

מסיבות שהוא עצמו לא היה יכול להסביר, התאבד טניאמה. הוא השאיר אחריו פתק המסביר את מצבן של חובות ההוראה שלו, והתנצל בפני עמיתיו על הצער שהוא גורם להם. במכתב ההתאבדות שלו הוא כותב: "באשר לסיבת ההתאבדות שלי, אני לא מבין אותה לחלוטין בעצמי, אבל זה לא כתוצאה מתקרית או מנושא מסוים. אני פשוט יכול לומר שאני נמצא במצב רוח שבו איבדתי ביטחון בעתידי".

למרות שהמכתב שלו לא ברור ברובו הוא מציין את עייפותו ואת אובדן הביטחון בעתידו. גורו שימורה ציין שהוא סבל מדיכאון. טניאמה גם ציין במכתב ההתאבדות שלו את הדאגה שלו שמא אנשים ייפגעו מההתאבדות שלו ושהוא מקווה שמעשה זה לא יטיל "צל חשוך על אותם אנשים".

כחודש לאחר שהתאבד, התאבדה גם מיסאקו סוזוקי, האישה שאותה הוא התעתד לשאת. במכתב שהשאירה כתבה: "הבטחנו אחד לשני שלא משנה לאן נלך, לעולם לא ניפרד. עכשיו כשהוא הלך, אני חייבת ללכת כדי לפגוש אותו".

לאחר מותו של טניאמה אמר עליו עמיתו גורו שימורה: "הוא תמיד היה אדיב לעמיתיו, במיוחד לתלמידיו, והוא באמת ובתמים דאג לאושר שלהם. הוא נתן עידוד לרבים מאלה שבאו איתו בקשר מתמטי, ביניהם כמובן גם אני. כנראה שהוא מעולם לא היה מודע לתפקיד הזה שלו. אבל אני מרגיש את רוחב הלב האצילי שלו כעת אפילו יותר בחוזקה מאשר כשהוא היה בחיים. ועם זאת אף אחד לא יכול היה לתת לו תמיכה כלשהי כשהוא הזדקק לו נואשות. כשאני מהרהר על כך, אני המום וחש בצער מריר ביותר."

לקריאה נוספת
------------

* סיימון סינג, **המשפט האחרון של פרמה**, הוצאת ידיעות אחרונות, 2000.

קישורים חיצוניים
----------------

* יוטקה טניאמה, באתר MacTutor (באנגלית)

* Goro Shimura, Yutaka Taniyama and His Time - Very Personal Recollections, Bulletin of the London Mathematical Society, olume 21, Issue 2, March 1989, Pages 186–196


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007325412505171
* BIBSYS: 90727621
* CiNii: DA01068688
* GND: 1107448344
* ISNI: 0000 0000 2627 8976
* LCCN: n84801600
* NDL: 00367412
* NTA: 156135329
* SUDOC: 083181342
* VIAF: 16186239
* WorldCat: lccn-n84801600

 |
**VAZ 2101** (ברוסית: **ВАЗ-2101**) היא מכונית נוסעים סובייטית ממשפחת מכוניות **"ז'יגולי"** שהייתה מיוצרת במפעל אווטוואז בעיר טוליאטי במהלך השנים 1970–1988. במהלך תקופה זו בקו הייצור של המפעל נבנו כ-4.85 מיליון מכוניות. בשנת 2000 המכונית זכתה בתואר "מכונית הטובה של המאה ה-20 ברוסיה". בשפת העם המכונית מכונה "קופייקה".

רקע
---

ב-11 באוגוסט 1996 נחתם הסכם בין ברית המועצות לבין חברת פיאט על הקמת מפעל לייצור מכוניות חדש. בהתאם להסכם המפעל היה צריך לייצר מכונית על בסיס פיאט 124 עם התאמות נדרשות. המכוניות הראשונות נבנו ב-19 באפריל 1970. באוגוסט קו הייצור עבר לייצור סדרתי. בשנת 1973 נבנו 380 אלף מכוניות מדגם VAZ-2101.

תיאור המכונית
-------------

כבר מתחילת הדרך היה ברור שצריך להתאים את המכונית האיטלקית לדרכים ירודות בברית המועצות ויכולת תחזוקה של המוסכים. לצורך כך שונתה מתכונת הבלמים האחוריים, החוגון ומערכת ההילוכים. בסך הכול נכנסו כ-800 שינויים במכונית האיטלקית שהייתה בסיס למכונית הסובייטית. המכוניות הייתה פריצת דרך בשוק הסובייטי. איכות הייצור איפשרה כבר בתחילת שימוש במכונית לנצל אותה במלואה, במהירויות גבוהות לא היה רעש חזק בסלון המכונית, המכונית צוידה במערכת חימום הסלון ולא הייתה בעיה גדולה בהתנעת המכונית בחורף. לראשונה למכוניות סובייטיות הותקנה מערכת קירור מתקדמת. לאור יתרון גדול של המאייד שהותקן במכונית זו עד מהרה הוא עבר למכוניות מייצור מוסקביץ'.

למרות שנפח המנוע היה קטן יחסית למכוניות סובייטיות אחרות המכונית הייתה חזקה מספיק וללא בעיה הסתדרה עם עליות ודרכים קשות.

דגמים
-----

* VAZ-2101 - הדגם הבסיסי שהיה מיוצר עד לשנת 1983
* VAZ-21011 - דגם עם מנוע חזק יותר בעל נפח 1.3 ליטר ושינויים שונים ששיפרו את המכונית
* VAZ-21013 - דגם עם שיפורים שהושמו בדגם VAZ-21011 אך עם מנוע 1.2 ליטר
* VAZ-2101-94 - דגם עם מנוע של 1.5 ליטר לצורכי מערכת הביטחון
* Lada 1200 - דגם המיועד לייצוא.

בשנות ה-70 מכוניות השתתפו במרוצי ראלי בינלאומיות וזכו בפרסים.

קישורים חיצוניים
----------------

ויקישיתוף מדיה וקבצים בנושא **VAZ-2101** בוויקישיתוף
* תיאור המכונית (אורכב 03.05.2016 בארכיון Wayback Machine)

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph912497

 |
**VBScript** היא שפת תכנות מבית מיקרוסופט. זוהי שפת תסריט (script) בעלת תחביר המבוסס על זה של שפת Visual Basic, ואחת הכוונות בעת תכנונה הייתה שכל קוד VBScript תקין יהיה גם קוד Visual Basic תקין. השפה משמשת בעיקר בסביבות מיקרוסופט השונות, וקיים מפרש שלה רק עבור מערכת ההפעלה Windows.

תהליך
-----

מפרש השפה ממומש כמנוע Active Scripting, וכחלק מטכנולוגיות Windows Script של מיקרוסופט מאפשרת השפה שימוש ברכיבי ActiveX. נכון ל־2007, תומכת הגרסה האחרונה של השפה בהגדרת מחלקות, ובביטויים רגולריים.

כמו אחותה הגדולה Visual Basic סובבת VBScript סביב טכנולוגיות COM ו־ActiveX. כך לדוגמה כל המשתנים בשפה הם מטיפוס Variant, הגישה לאובייקטי ActiveX מתבצעת תמיד דרך ממשק IDispatch, ובמקום ספרייה סטנדרטית לשפה (כמו שקיימת בשפות C ו־C++‎, לדוגמה) קיים רכיב ActiveX שמספק תפקודיות של גישה לקבצים, ואת טיפוס הנתונים Dictionary - מערך אסוציאטיבי.

מאפיין ייחודי של VBScript, שמבדיל אותה מ־JavaScript, הוא היכולת שלה לפנות לממשקים כפולים מלבד ממשק ברירת-המחדל של מחלקה ברכיב ActiveX. אף כי מקורה של יכולת זו בשגיאה, השימוש בה התרחב עד מאוד, וניסיון הסרתה גרם לתקלות מרובות בקרב משתמשי השפה, ולכן היא הוחזרה. זוהי יכולת רבת-עוצמה, ולעיתים קיומה הוא גורם משמעותי בבחירה בשימוש ב־VBScript כשפה לפיתוח על פני החלופות.

ל־VBScript מספר שימושים עיקריים:

כתיבת תסריטים לדפי HTMLזהו שימוש הדומה לזה שנעשה בשפת JavaScript, אך התסריטים פועלים רק בדפדפן אינטרנט אקספלורר של מיקרוסופט. זוהי הסיבה לחוסר הפופולריות שלה בתחום לעומת JavaScript.
כתיבת תסריטי צד-שרת בטכנולוגיית ASPVBScript היא השפה הפופולרית ביותר לפיתוח דפי ASP. זאת על אף שחסרים בה אלמנטים כגון טיפול בחריגות שקיימים במימוש של מיקרוסופט לשפת JavaScript.
כתיבת תסריטי שירותVBScript משמשת גם כתחליף רב-עוצמה לשימוש בקובצי אצווה של מערכות Windows, מאחר שהיא שפת תכנות לכל דבר, ומאפשרת גמישות רבה הרבה יותר מאשר מנגנון האצווה של Windows. השימוש הזה נעשה בעיקר על ידי מנהלי רשתות ושרתים.
שורת פקודה לדוגמה 

```
MsgBox "Hello, world!"
```

קישורים חיצוניים
----------------

ויקישיתוף מדיה וקבצים בנושא **VBScript** בוויקישיתוף
* 

* אתר האינטרנט הרשמי של VBScript (באנגלית)

* התיעוד הרשמי של השפה באתר MSDN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007558726505171
* LCCN: sh96007390
* NKC: ph135674

 |